**Nyíregyházi Ifjúsági Kerekasztal**

**Szervezeti és működési szabályzat**

A Nyíregyházi Ifjúsági Kerekasztal olyan érdekegyeztető fórum, amely szakmai véleményeztető és javaslattételi joggal rendelkezik az ifjúságot érintő helyi önkormányzati döntések meghozatalában.***Működését ernyőszervezet-jelleggel, informális szervezetként végzi.***

Tagjai az önkormányzat kijelölt tisztviselői, az ifjúsággal foglalkozó helyi intézmények és civil szervezetek delegáltjai, valamint az ifjúsági korosztályi szervezetek képviselői.

Az Ifjúsági Kerekasztalt 2015. június 9-én az alábbi intézmények, szervezetek alapították meg:

* Nyíregyháza Megyei Jogú Város Önkormányzata
* Kulturális Életért Közhasznú (KÉK) Egyesület (Mustárház)
* HUMAN-NET Alapítvány
* Köz-Pont Ifjúsági Egyesület
* Új Nemzedék Plusz Kontaktpont Iroda ***(Új Nemzedék Nyíregyházi Közösségi Tér)***
* Kalamáris Egyesület
* Diák-polgármesteri Iroda
* Mozgáskorlátozottak Szabolcs- Szatmár- Bereg Megyei Egyesülete
* Nyíregyházi Egyetem
* Nyíregyházi Görögkatolikus Egyházmegye
* Inspi-Ráció Egyesület
* Klebelsberg Intézményfenntartó Központ ***(Nyíregyházi Tankerületi Központ)***
* Szabolcs-Szatmár-Bereg Megyei Kormányhivatal Munkaügyi Központja
* Nyíregyházi Magyarok Nagyasszonya Egyházközség
* Szabolcs-Szatmár-Bereg Megyei Diákönkormányzat
* Debreceni Egyetem Egészségügyi Kar
* Szabolcs-Szatmár-Bereg Megyei Rendőr-főkapitányság
* Nyíregyházi Rendőrkapitányság
* Tabula Pláza Alapítvány
* Nyíregyházi Család- és Gyermekjóléti Központ
* Nyíregyháza Városi Református Egyházközség
* Periféria Egyesület
* Drogambulancia

A megalakulást követően az alábbi szervezetek csatlakoztak az Ifjúsági Kerekasztalhoz:

* Gyermek-Mosoly Egyesület
* Fiatalok Kulturális Szövetsége
* Jelen Kell Lenned Multikulturális és Közösségfejlesztő Egyesületet
* Vakok és Gyengénlátók Szabolcs-Szatmár-Bereg Megyei Egyesülete
* Talentum Európai Fejlődésért Közhasznú Alapítvány
* AFS Magyarország
* Szabolcs-Szatmár-Bereg megye Ifjúságáért Egyesület
* ***Romano Trajo Egyesület (társult tag)***

**I. A Nyíregyházi Ifjúsági Kerekasztal célja**

* A helyi ifjúsági fejlesztések hatékonyságának javítása
* Nyíregyháza Megyei Jogú Város Ifjúsági Cselekvési Terve végrehajtásának civil kontrollja, megvalósításának támogatása.

**II.A Nyíregyházi Ifjúsági Kerekasztal működése**

***Elnökség:***

A Nyíregyházi Ifjúsági Kerekasztal nem önálló jogi személy, képviseletét az évente ***(vagy kétévente)*** megválasztott soros elnökség látja el. Az elnökség 8 főből - egy elnökből, egy alelnökből és 6 elnökségi tagból áll. ***Két tag*** lehetőség szerint a Városi Diák-polgármesteri Iroda ***és az egyházak*** tagja. Az elnökség munkáját a titkár segíti. A titkár az elnökség döntéshozatali munkájában nem vesz részt.

***A Kerekasztalt az elnök, akadályoztatása esetén az alelnök képviseli.***

Az elnökség természetes személyekből áll, így az elnökségbe bekerült természetes személyek képviselik egyúttal a szervezetüket, intézményüket. Az elnökségben való részvétel másra nem ruházható át.

Az elnökség akkor határozatképes, ha a***z elnökségi*** tagok több mint fele (50 százalék + 1 fő) jelen van az elnökségi ülésen.

Az elnökség létrehozhat a Kerekasztalon belül munkabizottságokat, melybe a tagság közül delegálhat tagokat, adott esetben külső szakértőket.

***Tagság:***

A Nyíregyházi Ifjúsági Kerekasztal tagja lehet:

* bármely, az ifjúsággal foglalkozó, az ifjúsággal kapcsolatba kerülő helyi intézmény vagy civil szervezet
* bármely ifjúsági korosztályi szervezet.

Nyíregyháza Megyei Jogú Város Önkormányzatának tanácskozási joga van a Nyíregyházi Ifjúsági Kerekasztalban.

***A Kerekasztal nyitott, ahhoz bármely szervezet csatlakozhat. A csatlakozási igény regisztrációját követően társult tagsági státuszt nyer el a kandidáló szervezet, mely 1 éves időtartamú. Ezen idő alatt a társult tagságú szervezet nem vesz részt a Kerekasztal döntéshozatalában, szavazati joggal nem bír. Teljes jogú tagságot az egy éves társult tagsági időszak alatt tanúsított megfelelő aktivitás (a Kerekasztal ülések legalább felén való személyes részvétel) alapján a tagszervezetek többségének támogatásával, szavazás útján lehet elnyerni.***

A tagok feladatai közé tartozik a Kerekasztal elé kerülő anyagok megvitatása, észrevételek, javaslatok megfogalmazása a soros elnökség felé. A tagok hozzáadott értéket képviselve vesznek részt a Kerekasztal munkájában.

Szervezetenként egy fő delegált jogosult részt venni a Kerekasztal döntésében. ***Egy fő csak egy szervezetet képviselhet.***

***A tagság megszűnik a tagságról történő lemondással, illetve a tagszervezet jogutód nélküli megszűnésével. A tagság megszűnésének kérdésében nem szükséges a Kerekasztal szavazása.***

***Ülések:***

***Kerekasztal ülésekre meghívót a napirend megjelölésével 7 nappal, amennyiben SZMSZ módosítási napirendi pont is van 15 nappal korábban ki kell küldeni.***

A Nyíregyházi Ifjúsági Kerekasztal üléseit szükség szerint, de legalább kéthavi rendszerességgel tartja. Az elnökség ettől eltérőn tarthat üléseket, melyen az elnökségen túl meghívottak is részt vehetnek.

A Nyíregyházi Ifjúsági Kerekasztal rendes üléseit az elnökség által szervezett, a meghívóban szereplő helyen tartja.

***A kerekasztali ülés akkor határozatképes, ha a tagok több mint fele (50 százalék + 1 fő) jelen van a Kerekasztal ülésén. Amennyiben nem határozatképes az ülés, akkor 30 perc múlva kell megismételni az ülést, de ekkor már a jelenlévők több mint fele (50 százalék + 1 fő) is elegendő a határozatképességhez.***

***A Kerekasztal működése során tiszteletben tartja a tagszervezetek autonómiájának elvét, és képviseleti tevékenysége során érvényesíti tagjainak együttesen meghatározott értékeit és érdekeit.***

**A soros elnökség feladatai:**

* A Nyíregyházi Ifjúsági Kerekasztal elfogadott munka- és feladattervének tárgyévi megvalósítása.
* A Nyíregyházi Ifjúsági Kerekasztal rend-szerű (ez jelent rendszeres vagy kerekasztal rendszerű ) működtetése, a működéshez kapcsolódó operatív feladatok ellátása.
* Kapcsolatot tart a Kerekasztalhoz csatlakozott szervezetekkel, intézményekkel és civil szervezetekkel.
* Rendszeresen kommunikál a város vezetésével, döntéshozóival.
* Ellátja a cselekvési tervben vállalt feladatokhoz szükséges társadalmi párbeszédet.
* Az elnökségnek az adott évi Ifjúsági Kerekasztalt érintő önkormányzati támogatásról (amennyiben van) pénzügyi elszámolási és szakmai beszámolási kötelezettsége van az Ifjúsági Kerekasztal, vagy annak soron következő vezetése felé.
* Minden év november 30-ig a Polgármesteri Hivatal és az Egészségügyi, Szociális és Ifjúsági Bizottság felé elkészíti a kerekasztal által elfogadott beszámolót és a következő év prioritásainak megfelelő költségvetés tervezetét (amennyiben van).
* A Ifjúsági Cselekvési Tervvel kapcsolatos esetleges részfeladatokat végző szervezetektől beszámolót kér és segítséget nyújt a felmerülő problémák megoldásában.
* A Cselekvési Tervben megfogalmazottakat a széles közönség felé kommunikálja.
* A Szociális, Egészségügyi és Ifjúsági Bizottság felé javaslatokat tesz meg.
* Véleményezési joga van az Önkormányzat szakbizottságaiban minden, az ifjúságot érintő ügyben.
* A Nyíregyháza Város közigazgatási területén, valamint azok határaihoz tartozó külterületi és belterületi ifjúságot érintő tevékenységek összehangolása, a szervezetek együttműködésének generálása.

A soros elnök választása minden év január 31-ig meg kell, hogy történjen. A feladatok átadását a választást követő február 15-ig kell elvégezni. Az elnökség és elnök megválasztása előzetesen e-mail jelölés alapján történik, a jelöltekről nyilvános szavazás dönt a jelenlévők egyszerű többségével.

Az elnökség tagjai és a titkár tisztségükből csak az Ifjúsági Kerekasztalon lefolytatott szavazás útján hívhatók vissza. A visszahívási szavazást kell elrendelni, ha a rendkívüli Ifjúsági Kerekasztal visszahívás céljából ült össze, vagy a rendes Ifjúsági Kerekasztal megjelent tagjainak legalább 20%-a azt írásban kezdeményezi. El kell rendelni a szavazást akkor is, ha az elnökség beszámolóját az Ifjúsági Kerekasztal nem fogadja el.

A tisztségéből visszahívott elnökségi tag, titkár az, akitől az Ifjúsági Kerekasztal megjelent tagjainak több mint 50%-a visszahívási szavazáson a bizalmat megvonja.

Nyíregyháza, 2016. március 24.

Módosítva: 2017. augusztus 22.